Ο Kάρολος ο Ανδεγαυός των Καπετιδών-Ανζού (Γαλλικά: "Charles d'Anjou", 21 Μαρτίου 1226 – 7 Ιανουαρίου 1285) γενάρχης του Οίκου των Καπετιδών-Ανζού ήταν Βασιλιάς της Νεαπόλεως (1266 – 1285) ως Κάρολος Α΄, Βασιλιάς της Σικελίας (1266 - 1282) μετά την κατάκτηση της (1266), βασιλιάς της Αλβανίας (1272 - 1285), Κόμης του Ανζού και κόμης του Μαιν (1247 - 1285), κόμης της Προβηγκίας και του Φορκαλκιέ (1246 - 1285) με το γάμο του με τη Βεατρίκη της Προβηγκίας, πρίγκιπας της Αχαΐας (1278 - 1285) και Πρίγκιπας του Τάραντα (1266 - 1285). Τον Ιανουάριο του 1266 στέφθηκε με τις ευλογίες του Πάπα Κλήμη Δ΄ βασιλιάς της Σικελίας, την οποία κατέλαβε και με στρατό. Εκδιώχθηκε από το νησί μετά την επανάσταση του Σικελικού Εσπερινού (1282), από τότε μέχρι τον θάνατο του διεκδικούσε με πάθος τα δικαιώματα του στην Σικελία ως βασιλιάς της Νεαπόλεως.